b'\n_START_ARTICLE_\nCarl Gotthard Hammerbeck\n_START_PARAGRAPH_\nCarl Gotthard Hammerbeck (3. august / 15. august 1800 Paide \xe2\x80\x93 25. veebruar / 9. m\xc3\xa4rts 1870 Viljandi) oli Eesti vaimulik._NEWLINE_Hammerbeck \xc3\xb5ppis Paide koolis aastani 1815. Aastatel 1815\xe2\x80\x931820 \xc3\xb5ppis ta Tallinna Kubermangug\xc3\xbcmnaasiumis. Tartu \xc3\x9clikooli usuteaduskonnas \xc3\xb5ppis ta aastatel 1820\xe2\x80\x931823. T\xc3\xb6\xc3\xb6tas p\xc3\xa4rast \xc3\xbclikooli l\xc3\xb5petamist kodu\xc3\xb5petajana. Ordineeriti 15. novembril / 27. novembril 1825 \xc3\xb5petajaks._NEWLINE_Ta oli aastatel 1825\xe2\x80\x931866 (kutsuti 13. jaanuaril / 25. jaanuaril 1825) Paide P\xc3\xbcha Risti koguduse ja Anna koguduse \xc3\xb5petaja. J\xc3\xa4i juulis 1866 halvatuse t\xc3\xb5ttu emerituuri._NEWLINE_Hammerbeck asutas aastal 1835 Paidesse kaks raamatukassat: \xc3\xbche kaudu levitati Uut Testamenti, teise kaudu muud vaimulikku kirjandust. Paide kiriku mahap\xc3\xb5lemise j\xc3\xa4rel 10. mail / 22. mail 1845 moodustas ta kiriku taastamiseks komisjoni, kuhu kuulus ka arst Dr. med. Karl Hermann Hesse. Kirik ehitati \xc3\xbcles ja 10. oktoobril / 22. oktoobril 1848 \xc3\xb5nnistas ta kiriku sisse. Ta kirjutas ajakirjas Inland (1847, nr. 4 ja 1848 nr. 42). Lisaks asutas ta Paidesse esimese eesti \xc3\xb5ppekeelega kooli._NEWLINE_Tema loodud kooli ja nime hoitakse Paides au sees, nimelt pandi ka uus kooli nimi (Paide Hammerbecki P\xc3\xb5hikool) tema j\xc3\xa4rgi.'